Apvardai

Apvardai (valgevene keeles  Апіварда (Apivarda), vene keeles Опиварда ehk Opivarda) on järv Leedus Ignalina rajoonis ja Valgevenes Brasłaŭ rajoonis.

Suurem osa järvest asub Leedus, Valgevene aladele jääb 119,3 ha. Apvardai asub merepinnast 140.7 meetri kõrgusel, selle valgala on 81,6 km².Белорусская ССР: Краткая энциклопедия. В 5-ти т. Kd.2 / Ред. колл.: П. У. Бровка и др. — Мн.: Гл. ред. Белорус. Сов. Энциклопедии, 1979. — 768 lk. Apvardai asub madalas jääajal tekkinud kulutuslohus. Järve kaldad on madalad, kohati ka soostunud. Läänekaldal asub 250 hektari suurune Agarinise soo. Põhi on tasane ja kaetud savirikka sapropeeliga. Tegemist on eutroofse järvega.

Kaldajoone pikkus on 11,09 kilomeetrit. Kaldad on liivased või kruusased, kaldaribas kasvavad pilliroog ja kaislad. Järves on saar pindalaga 0,21 ha. Järve suubuvad Žilma, Apvardas ja veel kaheksa nimetut oja. Välja voolab Drūkšiai järve suubuv Apyvardė jõgi. Küladest asuvad järve kaldal Leedus  Čepukai, Girdžiūnai ja Mažviliškė, Valgevenes aga Kardeliški küla.

Kaladest elavad järves särg, roosärg, nurg, viidikas, koha, luts, koger, kiisk, säinas, angerjas, ahven, latikas, linask ja haug.Justinas Tamošaitis. Apvardai. Tarybų Lietuvos enciklopedija, Kd. 1 (A-Grūdas). – Vilnius: Vyriausioji enciklopedijų redakcija, 1985. 93 lk.

Järve nimi tuleneb eesliitest ap- (ümber) ja tüvest vard-, mis seostub keetmisega.Aleksandras Vanagas. Lietuvių hidronimų etimologinis žodynas. 46 lk., – Vilnius: Mokslas, 1981.
Viited

Kategooria:Leedu järved
Kategooria:Valgevene järved
Kategooria:Ignalina rajoon
Kategooria:Brasłaŭ rajoon